“เงินบาท” วันนี้เปิดตลาด 32.80 บ. แนะผู้นำเข้าซื้อสกุลเงินตปท.ป้องกันความเสี่ยง
“เงินบาท” วันนี้เปิดตลาด 32.80 บ. อ่อนค่าจากปิดตลาดวานนี้ที่ระดับ 32.77 บาท โดยมีแนวรับที่ 32.70 บาทต่อดอลลาร์ และแนวต้านระยะสั้นที่ 33.00 บาทต่อดอลลาร์ แนะผู้นำเข้าซื้อสกุลเงินต่างประเทศ
“เงินบาท” วันนี้เปิดตลาด 32.80 บ. อ่อนค่าจากปิดตลาดวานนี้ที่ระดับ 32.77 บาท แนะผู้นำเข้าซื้อสกุลเงินต่างประเทศ เพื่อป้องกันความเสี่ยง
27 ม.ค. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(27 ม.ค.66) เปิดตลาด 32.80 บาทต่อดอลลาร์ อ่อนค่าเล็กน้อยจากราคาปิดตลาดเมื่อวานที่ระดับ 32.77 บาทต่อดอลลาร์
โดยค่าเงินบาทแกว่งตัวในกรอบแคบ ๆ ท่ามกลางธุรกรรมที่เบาบาง เนื่องจากวันหยุดตรุษจีน โดยยังคงได้แรงหนุนในทิศทางแข็งค่า จากการผ่อนคลายมาตรการทางการเงินและตลาดอสังหาริมทรัพย์ของจีนส่งผลให้ไทยได้รับอานิสงส์ทางอ้อมจากจำนวนนักท่องเที่ยวจีนที่น่าจะเดินทางเข้ามามากขึ้นกว่าคาดการณ์เดิม โดยทางธนาคารแห่งประเทศไทยได้ปรับคาดการณ์จำนวนนักท่องเที่ยวต่างชาติเข้าไทย ในปีนี้จาก 22 ล้านคน เป็น 25.5 ล้านคน (คาดแตะ 34.0 ล้านคน ในปี 2567)
อย่างไรก็ตามตัวเลขเศรษฐกิจสำคัญของสหรัฐที่ประกาศเมื่อคืนหนุนให้ค่าเงินดอลลาร์เริ่มกลับมาแข็งค่าเมื่อเทียบกับสกุลหลัก โดย GDP ไตรมาส 4 ของสหรัฐ เพิ่มขึ้นโต 2.9% เทียบไตรมาสก่อนหน้า สูงกว่าที่ตลาดคาดว่าจะเติบโตที่ระดับ โต 2.6% เทียบไตรมาสก่อนหน้า และ Initial Jobless claims ลดลงอยู่ที่ระดับ 1.86 แสนคน  (ตลาดคาดอยู่ที่ระดับ 2.05 แสนคน)
โดยคาดการณ์ค่าเงินบาทวันนี้จะมีความผันผวนเพิ่มขึ้น และเริ่มมีแรงซื้อดอลลาร์มากขึ้นทั้งจากผู้นำเข้า และการขายทำกำไรในทองคำ  โดยมีแนวรับ/แนวต้านระยะสั้นที่  32.70/33.00 บาทต่อดอลลาร์ โดยแนะนำผู้นำเข้าควรซื้อเงินตราต่างประเทศเพื่อปิดความเสี่ยงจากอัตราแลกเปลี่ยน